Littekens | News24
SOMMIGE van ons het nog littekens oorgehou van ons kinderjare. As mens so af en toe die dowwe litteken raaksien dan onthou jy toe jy met jou nuwe fiets geval het en hulle steke moes insit. Of dalk die keer toe hulle jou blindederm uitgehaal het. Daar is natuurlik ander littekens waarmee mens nie graag spog nie. Party littekens is erger as ander. Jy spog nie daarmee nie.
Soos littekens na 'n motorongeluk waarin jy dalk 'n geliefde verloor het of een van jou ledemate. Daar is littekens van die siel. Dit is die littekens wat gelaat is as gevolg van jare se gespot of aftakeling. Teleurstelling laat ook littekens op jou gees. Dan is daar ook die littekens wat op ons gelaat is vanweë ons eie sonde of foute. Ons worstel nogal met daardie littekens.
Die Bybel sê in 2 Korintiërs 4:7 dat die Christenmens maar soos 'n kleipot is wat maklik breek. Die mens is broos en breekbaar. Op die oog af lyk dit nie so nie. Ons staar ons blind teen die wat sterk en onaantasbaar lyk. Christene leer die Bybel is soos kleipotte wat maklik breek. In Bybelse tye is kleipotte met groot sorg en kunstigheid vervaardig.
Die potte moes allerhande kosbaarhede soos meel of bootjies of water berg. Die beroemde Qumran geskrifte het amper 2000 jaar behoue gebly in sulke kleipotte, welliswaar ook bewaar deur die hitte van die woestyn.
Jesus Christus was ook soos 'n kleipot wat maklik breek. Hy is inderdaad gebreek.
In Getsemane en op Golgota word Hy in ons plek verbrysel, ter wille van ons sondes is hy deurboor. Hy dra die littekens van die spykers en die doringkroon, sodat die wat in Hom glo as Here en Verlosser, kan heel word.
Moet nie dat die stamp en kneusplekke van die lewe jou onderkry nie. Al word jy verdruk, jy hoef nie teneergedruk te wees nie. Al is jy op die grond neergegooi, jy is nie vernietig nie. Jy is met krake al die draer van 'n kosbare skat - die goeie nuus dat gebrokenes heling kan vind by die Groot Geneesheer, Christus die Here.